joelniklaus/EU_Wikipedias huggingface dataset:
Poikkimaantie

Poikkimaantie on tie Oulussa kaupungin keskustan eteläpuolella. Tie alkaa Oritkarin satamasta Nuottasaaren kaupunginosasta, kulkee Äimäraution, Kaukovainion, Knuutilan ja Oulunsuun kaupunginosia sivuten Oulujoen yli Hiukkavaaran kaupunginosaan. Seututien 847 ja valtatien 22 välillä Poikkimaantien tunnus on yhdystie 8155. Nimen Poikkimaantie sanotaan tulevan siitä, että aiemmin tie todellakin oli "poikki": ennen marraskuuta 2016 Oulujoen ylittävä silta puuttui, mutta joen itärannalla oli lyhyt samanniminen tienpätkä.

Poikkimaantie mielletään usein Oulun eteläiseksi kehätieksi. Tien tarkoitus on nimenomaan siirtää liikenne pois keskustasta ja helpottaa raskaan liikenteen pääsyä Nuottasaaren ja Oritkarin satama-, terminaali- ja teollisuusalueille.

Poikkimaantie yhdistää valtatien 4 ja valtatien 22 Oulun satamaan ja terminaalialueeseen siten, että raskas liikenne voi kiertää tukkoisen, ahtaan ja ruuhkaisen kaupungin keskustan.

Syyskuussa 2018 Poikkimaantiestä tuli osa Oulun yhtenäistä kehätietä, kun Raitotien jatko Hiukkavaarassa Poikkimaantien päätepisteeseen valmistui.

Poikkimaantien silta

Vuosina 2014–2016 Poikkimaantietä jatkettiin Saarelan kaupunginosaan Vaalantielle. Hankkeeseen sisältyi 255 metriä pitkä vesistösilta Oulujoen yli. Hankkeen kustannusarvio oli noin 21,2 miljoonaa euroa, mutta lopulliset kustannukset jäivät alle 20 miljoonan euron, josta sillan osuus oli noin 6,5 miljoonaa euroa. Hankkeen yleissuunnitelmassa arvioitiin, että vuonna 2020 sillan liikennemäärä olisi noin 15 500 ajoneuvoa vuorokaudessa.

Pohjois-Suomen aluehallintovirasto myönsi 7. helmikuuta 2011 vesitalousluvan sillan rakentamista varten. Sillan rakennustyöt alkoivat vuonna 2015, ja uusi tie avattiin liikenteelle 22. marraskuuta 2016.
 Lopullisesti rakennustöiden oli määrä valmistua vuonna 2017.

Lähteet

Aiheesta muualla
 Oulun kaupunki: Poikkimaantien yleissuunnitelma
 Oulun kaupunki: Tekninen keskus – Katu- ja viherpalvelut

Nokela
Oulun liikenne
Oulunsuu
Suomen kehätiet
8155
Äimärautio
Trollhättan

Trollhättan on entinen Ruotsin kaupunki ja nykyinen Trollhättanin kunnan keskustaajama. Trollhättan sijaitsee Etelä-Ruotsissa Götajoen varrella Länsi-Götanmaan läänissä ja Länsi-Götanmaan maakunnassa. Kaupunkitaajamassa oli vuoden 2010 lopussa 46 457 asukasta. Trollhättan on lääninsä kolmanneksi suurin taajama Göteborgin ja Boråsin jälkeen. Ennen vuoden 1998 lääniuudistusta alue kuului Älvsborgin lääniin ja oli sen toiseksi suurin taajama.

Historia

Jo 7 000 vuotta sitten ihmisiä asettui asumaan seudulle, lähinnä Stallbackanin lähisaarille. Trollhättania kutsuttiin ennen muinoin nimellä Stora Edet. Nimi Trollhättan tulee luultavasti sanoista troll (peikko) ja hätta (hilkka). Alueella sijaitsee useita vesiputouksia, joissa uskottiin asuvan peikkoja. Joessa olevien luotojen uskottiin olevan peikkojen päälaella olevia hilkkoja.

Ensimmäisen kerran paikka mainittiin vuonna 1413. 1800-luvulla valmistui ensimmäinen Trollhättanin sulkuväylä, ja vesivoima kehittyi. Pohjoismaiden suurin energiayhtiö Vattenfall on saanut vesiputousta tarkoittavan nimensä Trollhättanin koskista.

Kaupunkioikeudet Trollhättan sai vuonna 1916. Vesivoiman käyttö auttoi kaupungin teollistumisessa. Nykyään kaupungin alueella on kaksi voimalaitosta, Olidan ja Håjum.

Trollhättan on Ruotsin keskusrikospoliisin lokakuussa 2014 julkaistun raportin mukaan yksi Ruotsin 55 alueesta, jonka paikalliset rikolliset ovat ottaneet hallintaansa ja alueilla tapahtuu avoimia välienselvittelyitä, huumekauppaa ja kiristystä. Paikallisia asukkaita ei saada uhkausten vuoksi mukaan oikeuslaitoksen toimintaan eikä poliisi voi toimia hyökkäysten vuoksi. 

Trollhättanissa tapahtui 22. lokakuuta 2015 kouluisku, jossa kuoli useita ihmisiä, mukaan lukien teräaseita käyttänyt tekijä.

Nähtävyydet

Trollhättanissa on paljon teollisuutta, kuten Saabin autotehtaat ja Volvon lentokonetehdas. Kaupungissa on valmistettu myös Nohabin höyryvetureita. Nykyisin Nohabin veturitehtaan tiloissa on tiedekeskus Innovatum.

Sittemmin alue on tullut tunnetuksi myös ruotsalaisen elokuvan tuotantopaikkana Trollywoodina. Elokuvat Fucking Åmål, Dancer in the Dark ja Dogville on kuvattu siellä.

Väestönkehitys

Kaupunginosat

Kuvia kaupungista

Urheilu
Trollhättanilaisia urheiluseuroja ovat mm. jääpalloseura Gripen Trollhättan BK ja jalkapalloseura FC Trollhättan.

Lähteet

Aiheesta muualla

 Trollhättanin kunnan kotisivut 
 Trollhättanista suomeksi  

Ruotsin kuntien keskustaajamat
Ruotsin kaupungit
Sveebit

Sveebit tai sveevit () oli roomalaisten antama yhteisnimitys useille läntisille germaaniheimoille. Sveebit olivat suurimpia ja sotaisimpia germaanien heimoryhmittymiä, ja heihin kuuluivat muun muassa semnonit, markomannit, kvadit, langobardit ja hermunduurit. Sveebit olivat luultavasti alun perin kotoisin Itämeren eteläisiltä rannoilta. 100-luvulla eaa. sveebit asuivat Elben, Mainin, Neckarin ja Reinin jokien ympäristössä. Tacituksen mukaan sveebit olivat hyvin suuri kansanryhmä, joka piti hallussaan suurinta osaa Germaniasta. Sveebien tunnus oli viistosti kammattu tukka, joka sidottiin solmuun. 

Gallialaiset arvernit ja sekveenit kutsuivat Ariovistuksen johtaman sveebijoukon Galliaan noin 71 eaa. avuksi naapuriheimo heeduja vastaan. Pian sveebit kuitenkin alistivat heedujen lisäksi myös arvernit ja sekveenit. Caesar puolestaan löi Galliaan asettuneet sveebit 58 eaa.

400-luvulla osa sveebeistä vaelsi Galliaan vandaalien ja alaanien mukana. Sveebit jatkoivat kuitenkin vaellustaan Espanjaan saakka, perustaen Galiciaan itsenäisen kuningaskunnan. Muut sveebit jäivät asumaan nykyisen Etelä-Saksan ja Sveitsin alueelle. Visigootit löivät Espanjassa sveebien kuninkaan Rechiarin vuonna 456, ja valloittivat lopulta Galician viimeistään vuonna 585 jolloin sveebien valtakunta lakkasi olemasta.

Lähteet 
 Paavo Castrén ja Leena Pietilä-Castrén: Antiikin käsikirja. Otava 2000. ISBN 951-1-12387-4.
 Tacitus: Germania. Suomentanut ja selitykset laatinut Tuomo Pekkanen. Gaudeamus, 2018. ISBN 978-952-495-490-7

Viitteet 

Germaaniheimot
Rooman viholliset ja liittolaiset
Seulonnan keskeiset artikkelit
Charlotte Perrelli

Anna Jenny Charlotte Perrelli (o.s. Nilsson) (s. 7. lokakuuta 1974 Hovmantorp, Ruotsi) on ruotsalainen laulaja ja televisionäyttelijä.

Nilsson voitti vuoden 1999 Eurovision laulukilpailun kappaleella Take Me to Your Heaven. Vuonna 2008 hän pääsi jälleen Melodifestivaleniin, jossa valittiin Ruotsin edustaja vuoden 2008 Eurovision laulukilpailuun. Hänet äänestettiin edustamaan Ruotsia 224 pisteellä. Perelli pääsi laulukilpailun finaaliin tuomariäänillä ja sijoittui 18:nneksi 47 pisteellä. Perrelli oli yksi kisan ennakkosuosikeista, joten huonoa menestystä ihmeteltiin paljon. Charlotte Perrelli osallistui vielä Melodifestivaleniin vuonna 2012 kappaleella The Girl sekä vuonna 2017 kappaleella Mitt liv, muttei selvinnyt edes Melodifestivalenin finaaliin. Perrelli osallistui Melodifestivaleniin 2021 kappaleella "Still young", pääsi finaaliin ja sijoittui finaalissa kahdeksanneksi.

Charlotte Perrelli erosi vuonna 2009 miehestään, jonka kanssa hänellä on kaksi lasta Alessio ja Angelo. Nykyään Charlotte tapailee Anders Jensen nimistä miestä ja heilläkin on yhteinen poika nimeltä Adrian Romeo Perrelli-Jensen, joka syntyi vuonna 2013.

Diskografia

Albumit 
1999 - Charlotte
2001 - Miss Jealousy
2004 - Gone Too Long
2006 - I din röst
2008 - Hero
2008 - Rimfrostjul
2012 - The Girl
2013 - Min barndoms jul
2017 - Mitt liv

Aiheesta muualla

Lähteet

Ruotsalaiset laulajat
Euroviisuvoittajat
Ruotsin euroviisuedustajat
Vuoden 2008 euroviisuedustajat
Vuonna 1974 syntyneet
Elävät henkilöt
Vuoden 1999 euroviisuedustajat
Crisis Management Initiative

CMI - Martti Ahtisaari Peace Foundation, aiemmalta nimeltään Crisis Management Initiative ry (CMI), on suomalainen voittoa tavoittelematon konfliktinratkaisujärjestö, joka ehkäisee ja ratkaisee väkivaltaisia konflikteja. CMI toimii sekä suoraan konfliktin osapuolten välillä että muita toimijoita kuten Afrikan unionia tai YK:ta tukien.  CMI:n perusti rauhannobelisti, presidentti Martti Ahtisaari presidenttikautensa jälkeen vuonna 2000. Hän halusi paneutua konfliktien syihin. 

Toukokuusta 2021 lähtien CMI on ollut organisaatiomuodoltaan säätiö, viralliselta nimeltään CMI - Martti Ahtisaari Peace Foundation sr. Säätiön toimintaa johtaa kahdeksanhenkinen hallitus, jonka puheenjohtajana on Alexander Stubb. Säätiön päivittäisestä johtamisesta, tavoitteen toteutumisesta ja strategian toimeenpanosta vastaa CMI:n  hallituksen nimeämä toiminnanjohtaja. Toukokuusta 2021 lähtien tässä tehtävässä on ollut suurlähettiläs Janne Taalas. Pitkään CMI:n toiminnanjohtajana oli Tuija Talvitie.

Vuonna 2020 järjestön liikevaihto oli 9,5 miljoonaa euroa. CMI saa rahoitusta sekä julkisista että yksityisistä varoista. Päärahoittajia olivat tuolloin Suomen valtio (47 %), Euroopan unioni (17%) ja Ruotsin valtio (14%). Lisäksi rahoitusta saatiin useilta muilta valtioilta, yksityisiltä säätiöiltä ja muilta tahoilta.

CMI on toimintavuosiensa aikana kasvanut yhdeksi maailman johtavista kriisien ratkaisua hakemista järjestöistä, jolla on 80 ihmisen henkilöstö. CMI:n hankkeita on muun muassa Lähi-idässä ja Pohjois-Afrikassa (esimerkiksi Jemenissä, Irakissa ja Etelä-Sudanissa), Saharan eteläpuolisessa Afrikassa ja entiset neuvostotasavaltojen alueella ja niiden lähistöllä Euraasiassa (esim. Ukrainassa ja Etelä-Kaukasiassa). Järjestö pyrkii varmistamaan muun muassa naisten osallistumisen konfliktinratkaisussa ja rauhanprosesseissa. CMI etsii yhdessä konfliktien osapuolten kanssa ratkaisuja maailman kriiseihin epävirallisten neuvottelujen ja vuoropuhelun avulla. Vaikka jotkin konfliktinratkaisut nousevat julkisuuteen, osa CMI:n onnistuneistakin tehtävistä pidetään julkisuudelta piilossa.

Lähteet 
 Crisis Management Initiative

Viitteet 

Suomalaiset rauhanjärjestöt
Martti Ahtisaari
Suomalaiset säätiöt
Travis Barker

Travis Landon Barker (s. 14. marraskuuta 1975 Fontana, Kalifornia) on yhdysvaltalainen rumpali. Hänen yhtyeitään ovat olleet muun muassa Blink-182, The Transplants, +44 ja Box Car Racer. Hän liittyi Blink 182:een vuonna 1997, jolloin entinen rumpali Scott Raynor erotettiin alkoholiongelmien takia. Barker soitti Blink-182:n kiertueella jalka murtuneena. Blink-182:n hajottua Barker soitti Plus-44:in kiertueella vain vasemmalla kädellä, koska hänen oikea ranteensa oli murtunut.

Barker perusti vaateliikkeen Famous Stars And Straps 1999 ja levy-yhtiön nimeltä LaSalle Records 2004.

Barker ja muusikkokollega Adam Goldstein (DJ AM) loukkaantuivat 19. syyskuuta 2008 Etelä-Carolinassa sattuneessa lento-onnettomuudessa. Kuolonuhreja oli neljä. Yhdysvaltain sisäinen turmalento oli suunnattu Etelä-Carolinasta Kaliforniaan.

Barkerilla on kaksi lasta Shanna Moaklerin kanssa. Barkerin poika Landon Asher Barker on syntynyt vuonna 2003, ja hänen tyttärensä Alabama Luella Barker on syntynyt vuonna 2005.  

Barker meni naimisiin Kourtney Kardashianin kanssa vuonna 2022.

Diskografia

Albumit 
Give the Drummer Some

Mixtapet
 Let the Drummer Get Wicked (2011)

 Blink-182 kanssa

 Enema of the State (1999)
 Take Off Your Pants and Jacket (2001)
 Blink-182 (2003)
 Neighborhoods (2011)
 California (2016)

 Transplants kanssa
 Transplants (2002)
 Haunted Cities (2005)
 In a Warzone (2013)

 +44 kanssa
 When Your Heart Stops Beating (2006)

 TRV$DJAM kanssa
 Fix Your Face (DJ mix) (2008)
 Fix Your Face Vol. 2 (Coachella' 09) (DJ mix) (2009)

 the Aquabats kanssa
 The Fury of The Aquabats! (1997)

 Box Car Racer kanssa
 Box Car Racer (2002)

 Expensive Taste kanssa
 DJ Skee Presents: Expensive Taste (2007)

 Yelawolf kanssa
 Psycho White (2012)

 Asher Roth & Nottz kanssa
 Rawther (2016)

Yhdysvaltalaiset rumpalit
Vuonna 1975 syntyneet
Elävät henkilöt
Maustekrassi

Maustekrassi eli maustelituyrtti (Wasabia japonica, syn. Eutrema wasabi, Cochlearia wasabi, Eutrema japonica), josta käytetään myös nimiä wasabi ja japaninpiparjuuri, on kaalin ja sinapin sukuinen kasvi, joka kasvaa luonnonvaraisena Japanissa jokien rannoilla. Se on läheistä sukua sitä paljon muistuttavalle piparjuurelle. Maustekrassia viljellään Japanissa, joka on sen suurin kuluttaja, sekä Kiinassa, Uudessa-Seelannissa ja Yhdysvalloissa. Suuri osa muiden maiden tuotannosta myydään Japaniin.

Maustekrassin viljelyä on pidetty hyvin vaikeana, ja osa sadosta kerätään edelleen luonnosta. Perinteisesti maustekrassia kasvatetaan virtaavan veden huuhtomassa sorassa, matalassa vedessä tai ainakin märässä maassa.

Nimellä wasabi myytävä tuote on yleensä piparjuuresta valmistettua jäljitelmää, ellei pakkauksessa erikseen mainita sanaa hon-wasabi, "varsinainen wasabi".

Käyttö 

Maustekrassi on japanilaisen keittiön tärkeimpiä mausteita. Kasvaakseen se vaatii puhtaan, virtaavan veden, ja sitä viljellään pääasiassa Japanin pääsaaren pohjoisosissa, esimerkiksi lähellä Tonon kaupunkia, missä on erityinen kasvibiologinen laboratorio vain maustekrassin kasvatusta varten. Maustekrassin kasvaminen poimintakelpoiseksi vie puolitoista vuotta. Sen varren hyvin voimakas, polttava maku muistuttaa läheisesti piparjuurta, mutta siinä on lisäksi omintakeinen, hieno aromi. Myös lehdet maistuvat hieman polttavilta, ja niitä syödään salaattina.

Maustekrassin varsi valmistetaan mausteeksi raastamalla se hyvin hienoksi tahnaksi erityisellä raastinraudalla (oroshigane) tai perinteisellä hainnahasta valmistetulla raastimella. Tahna on suojattava ilmalta, sillä se pilaa tahnan maun, minkä vuoksi se on käytettävä tuoreeltaan. Maustekrassista valmistettua tahnaa tarjotaan sushin ja sashimin kanssa, jolloin se usein sekoitetaan soijakastikkeen kanssa dippikastikkeeksi.

Maustekrassin polttavan maun aiheuttavat isotiosyanaatit, jotka muistuttavat sinapin ja piparjuuren sisältämiä limakalvoja ärsyttäviä öljyjä. Suuhun pannun liian suuren maustekrassimäärän aiheuttama polttava tunne voi olla varsin tukala, mutta toisin kun voimakkaiden chilien polte, se menee nopeasti ohi. Koska aito maustekrassi on erittäin kallista, useimmiten sen asemasta käytetään vihreäksi värjättyä piparjuuritahnaa.

Lähteet

Aiheesta muualla 
Flora of China: Eutrema wasabi 
Dr. Duke's Phytochemical and Ethnobotanical Databases: Wasabia japonica 
Centre for Agriculture and Biosciences International (CABI): Eutrema wasabi (Wasabi) 
Gernot Katzer's Spice Pages: Wasabi (Wasabia japonica) 

Ristikukkaiskasvit
Maustekasvit
Japanilainen keittiö
Seulonnan keskeiset artikkelit
Kymmensormijärjestelmä

Kymmensormijärjestelmäksi kutsutaan konekirjoitustapaa, jossa molempien käsien kaikkia sormia käytetään kirjoittamiseen. Tällöin kukin sormi vastaa tietyistä näppäimistä. Järjestelmä on tehokas tapa kirjoittaa tieto- tai kirjoituskoneella.

Kymmensormijärjestelmän tuomia hyötyjä ovat kirjoitusnopeuden ja kirjoitustarkkuuden paraneminen sekä muun muassa ergonomia ja silmien rasituksen väheneminen. Eräs tärkeä etu on siinä, ettei näppäimistöä tarvitse katsoa samalla kun kirjoittaa.

Järjestelmän käyttö vaatii harjoitusta, mutta perustekniikan oppii oikeanlaisilla harjoituksilla melko nopeasti. Järjestelmän käyttöä voi harjoitella muun muassa erilaisilla tietokoneohjelmilla, sekä tekstinkäsittelyn oppikirjojen avulla. Kymmensormijärjestelmäkin on muuttunut, sillä näppäinjärjestys on erilainen nykyisissä tietokoneissa kuin vanhoissa kirjoituskoneissa.

Sormien paikat QWERTY-näppäimistöllä 

Suomenkielinen QWERTY-näppäimistö:

Lihavoidut kirjaimet kuuluvat ns. perusriville.
Muista, että välilyöntiä tulisi painaa aina samalla peukalolla.

Ohjeita harjoitteluun 

Kymmensormijärjestelmää harjoitellessa kannattaa pyrkiä minimoimaan liikkeet. Voi esimerkiksi keskittyä siihen, että liikuttaa näppäimistöllä vain vuorossa olevaa sormea. Vaikka kirjoittaminen voi tuntua tällä tavoin aluksi hankalalta, uuden tavan opittuaan kirjoitus nopeutuu ja helpottuu. Vaikka liikkeiden minimoiminen on tärkeää, sitä ei tulisi tehdä "jäykistämällä käsiä".

Katso myös 
 NäppisTaituri

Lähteet

Aiheesta muualla 
 
 Ilmainen ohjelma kymmensormijärjestelmän harjoitteluun ja lisätietoa kymmensormijärjestelmästä
 Suomenkielinen ilmainen kymmensormijärjestelmän opetusohjelma
 Kymmensormijärjestelmä verkkopalvelu 10fastfingers

Tekstinkäsittely
Näppäimistöt
Seulonnan keskeiset artikkelit
Keeper of the Seven Keys: The Legacy

Keeper of the Seven Keys: The Legacy on Helloweenin loka–marraskuun vaihteessa 2005 julkaisema tupla-albumi. Se on teemaltaan ja tyyliltään jatkoa yhtyeen 1980-luvun vaikutusvaltaisille menestysalbumeille Keeper of the Seven Keys Part I ja Keeper of the Seven Keys Part II. Mrs. God -kappaleesta nousi suuri hitti, ja se onkin ollut yhtyeen vakiokappaleita keikoilla.

Kappaleet

Ensimmäinen levy

Toinen levy

Kokoonpano
Andi Deris – laulu
Michael Weikath – kitara
Sascha Gerstner – kitara
Markus Grosskopf – basso
Daniel Löble – rummut

Arvostelut 
 Soundi: 
 Imperiumi.net: 
 Allmusic:

Muuta
Blackmore's Nightin laulaja Candice Night vierailee kappaleella "Light the Universe".

Lähteet 

Vuoden 2005 albumit
Helloweenin albumit
Hepatomegalia

Hepatomegalia tarkoittaa maksan suurenemista. Sen yleisin aiheuttaja on rasvamaksa. Rasvamaksassa maksaan kertyy rasvaa ja sen paino voi nousta normaalista 1–1,4 kilogrammasta jopa 4–6 kilogrammaan. Rasvamaksan yleisimmät syyt ovat alkoholi, ylipaino ja diabetes.

Hepatosplenomegaliasta kärsivällä myös perna on epätavallisen suuri.

Lähteet 

Ruoansulatuselinten sairaudet
Oireet
Maksa
Marie Bonaparte

Prinsessa Marie Bonaparte (2. heinäkuuta 1882 Saint-Cloud – 21. syyskuuta 1962 Saint-Tropez) oli ranskalainen psykoanalyytikko ja Sigmund Freudin läheinen ystävä. Marie Bonaparte auttoi Freudin perhettä pakenemaan Itävallasta Lontooseen natsivallan alta.

Marie Bonaparte oli Napoleon Bonaparten sukulainen: Hänen isänsä Roland Bonaparte (1859–1924) oli ranskalaista aatelisukua. Hänen isoisänsä Pierre Napoleon Bonaparte oli Napoleonin veljen Lucien Bonaparten poika. Marie Bonaparten äiti Marie-Félix Blanc (1859–1882) oli varakkaan kiinteistövälittäjän ja sijoittajan François Blancin tytär; tällä oli kiinteistöjä muun muassa Monte Carlossa. Marie Bonaparte syntyi Saint-Cloudissa Ranskassa. 

Marie Bonaparte avioitui 21. marraskuuta 1907 Pariisissa Kreikan prinssin Yrjön kanssa, joka oli Yrjö I:n poika. Heille syntyi kaksi lasta, Peter (1908–1980) ja Eugénie (1910–1988). 1920-luvulla Marie Bonaparte kävi Sigmund Freudin vastaanotolla useita kertoja hakemassa apua frigiditeettiin. Hoito oli ilmeisen tehokas, koska Marie Bonapartella on myöhemmin suhde Freudin oppilaan Rudolf Loewensteinin ja Ranskan pääministerin Aristide Briandin kanssa.

Vuonna 1938 natsi-Saksa miehitti Itävallan (Anschluss). Freudin juutalainen tausta oli aina ollut hänelle samantekevä, mutta nyt se tuli väistämättä esille kun natsit vaativat Freudia lopettamaan psykoanalyysin tutkimisen. Freudin kirjoja oli poltettu Saksassa, koska ne olivat natsien mukaan vaaraksi ihmiskunnan tieteelle. Vaikutusvaltansa turvin Marie Bonaparte auttoi Freudin perhettä pakenemaan Itävallasta maksamalla vaaditun maksun viranomaisille, ja 4. heinäkuuta 1938 Freud matkusti perheineen Ranskaan. Sieltä matka jatkui Pariisin kautta Lontooseen, jossa Freud kuoli vuoden kuluttua syöpään.

Marie Bonaparte jatkoi psykoanalyysin harjoittamista Ranskassa Freudin kuoleman jälkeen. Hän kuoli leukemiaan Saint-Tropez’ssa 1962. Hänen ruumiinsa poltettiin Marseillessa ja tuhkat ripoteltiin hänen puolisonsa Kreikan ja Tanskan prinssin Yrjön haudan viereen Ateenaan.

Aiheesta muualla

Bonaparten suku
Psykoanalyytikot
Ranskalaiset henkilöt
Prinsessat
Vuonna 1882 syntyneet
Vuonna 1962 kuolleet
Roll with It

Roll with It on rock-yhtye Oasiksen kappale ja single, joka julkaistiin 14. elokuuta 1995. Single julkaistiin samana päivänä Blur-yhtyeen Country House -singlen kanssa. Brittimedia asetti ne vastakkain; puhuttiin singlejen taistosta, jota verrattiin 1960-luvun The Beatlesin ja The Rolling Stonesin väliseen kilpailuun. Noel Gallagher kommentoi tilannetta seuraavasti: ”Lehdet kirjoittavat että Blur on kuin Beatles, ja Oasis puolestaan Rolling Stones, vitut, me olemme sekä Beatles että Stones, Blur on kuin joku vitun Monkees.” Oasis hävisi singlesodan ja päätyi Britannian singlelistan sijalle 2 Country Housen ollessa ykkönen. Myöhemmin tätä on selitetty muun muassa Roll with Itin punnan kalliimmalla hinnalla. Ķappale itsessään on yksi Oasiksen suosituimmista, ja singleä on myyty pelkästään britanniassa 570 000 kappaletta. Singlen b-puolia ovat ”It’s Better People”, ”Rockin Chair” ja ”Live Forever (Live)”. Myöhemmin Noel Gallagher on sanonut, ettei voi sietää kappaletta jälkeenpäin kuunneltuna eikä ymmärrä sen silloista merkitystä.

Kappaleet 

Kaikki kappaleet kirjoittanut Noel Gallagher, ellei toisin mainita.

CD CRESCD 212
”Roll with It” - 4:00
”It’s Better People” - 3:59
”Rockin’ Chair” - 4:36
”Live Forever” (Live at Glastonbury ’95) - 4:40

7″ CRE 212
”Roll with It” - 4:00
”It’s Better People” - 3:59

12″ CRE 212T
”Roll with It” - 4:00
”It’s Better People” - 3:59
”Rockin’ Chair” - 4:36

Kasetti CRECS 212
”Roll with It” - 4:00
”It’s Better People” - 3:59

Aiheesta muualla
 Oasis - Roll With It (Official Video) YouTubessa 

Oasiksen kappaleet
Vuoden 1995 kappaleet
Jussi Lammela

Jussi Antero Lammela (s. 17. toukokuuta 1959) on suomalainen muusikko. Hän toimi Finlanders-yhtyeen laulaja-rumpalina ja keulahahmona vuodesta 1984 alkuvuoteen 2020. Jussin isä Olli on ollut basistina Jannen Pelimannit-orkesterissa. Lammela on koulutukseltaan lääkintävahtimestari ja toiminut myös hierojana.

Ennen Finlandersia Lammela soitti Jussi Lammelan Orkesteri -yhtyeessä, joka toimi Matin ja Tepon taustayhtyeenä vuosina 1980–1983. Samana vuonna 1984 Lammela osallistui MTV:n Syksyn sävel -kilpailuun, ja Finlanders perustettiin.

Lammela asuu nykyään Turussa, hänellä on kaksi lasta joista yksi on opiskellut kokiksi.

Lammela perusti uuden kokoonpanon nimeltään MeLammelat keväällä 2020. Yhtyeen ensimmäinen single "Hän luottaa huomiseen" julkaistiin elokuussa 2020.  Yhtyeen toinen single, Pekka Kuorikosken laulama "Muistojeni Bolero", julkaistiin niin ikään elokuussa 2020.

Lammela on tehnyt jonkin verran kappaleita Finlandersille ja myös muille artisteille. Marita Taavitsainen on levyttänyt Lammelan tekemän käännöstekstin "Kellot Moskovan".

Lähteet

Aiheesta muualla
 
 
 Jussi Lammelan biisituotanto Kansalliskirjaston palvelussa

Suomalaiset laulajat
Suomalaiset rumpalit
Suomalaiset lauluntekijät
Vuonna 1959 syntyneet
Elävät henkilöt
Ensio Siilasvuo

Pehr Hjalmar Ensio Siilasvuo (vuoteen 1936 Strömberg, 1. tammikuuta 1922 Helsinki – 10. tammikuuta 2003 Kauniainen) oli suomalainen kenraali ja sotainvalidi. Hän toimi rauhanturvaajana muun muassa Lähi-idässä.

Siilasvuo valmistui luutnantiksi Kadettikoulusta jalkaväkilinjalta juuri ennen jatkosotaa 1941, Sotakorkeakoulusta 1952 sekä valtakunnalliselta maanpuolustuskurssilta 1965. Hän haavoittui kahdesti jatkosodan aikana. Sodan jälkeen hän toimi JR 1:ssä kouluttajana ja komppanianpäällikkönä vuosina 1945–1950. Sotakorkeakoulun jälkeen hän toimi toimistoupseerina Oulun sotilaspiirin esikunnassa vuosina 1953–1955. Rovaniemen sotilaspiirin esikunnan toimistopäällikkönä hän oli vuosina 1956–1957.

Vuonna 1957 Siilasvuo sijoitettiin suomalaisen YK-komppanian päälliköksi Suezille. Pohjanmaan jääkäripataljoonan pataljoonaupseerina hän toimi vuonna 1958. YK:n sotilastarkkailijana Libanonissa hän työskenteli myöhemmin vuonna 1958. Hänet sijoitettiin sotilasasiamieheksi Varsovaan vuosiksi 1959–1961. 3. divisioonan esikunnassa Kouvolassa hän palveli osastopäällikkönä vuosina 1962–1964. Suomalaisen YK-pataljoonan komentajana Kyproksella hän oli vuosina 1964–1965. Tämän jälkeen hän opetti Sotakorkeakoulussa vuosina 1965–1967.

Jerusalemissa YK:n Lähi-idän aselevon tarkkailujärjestö UNTSO:n apulaiskomentajana Siilasvuo oli vuosina 1967–1970 sekä komentajana vuosina 1970–1973. Lähi-idän UNEF II valvontajoukkojen komentajana hän toimi vuosina 1973–1975. Vuosina 1975–1979 hän toimi YK:n Lähi-idän rauhanturvaamistoiminnan pääkoordinaattorina. Tämän jälkeen hän jäi eläkkeelle. Vuoden 1982 presidentinvaaleissa Siilasvuo oli sitoutumattoman Koivistoa kannattavan listan kautta valitsijamiehenä.

6. lokakuuta 1998 Tasavallan presidentti Martti Ahtisaari ylensi hänet täyden kenraalin arvoon. Samana päivänä 25 vuotta aiemmin oli alkanut Yom Kippurin sota, jonka jälkiselvittelyissä hänellä oli ollut historiallinen osuus saatuaan sotivat osapuolet eli Egypti ja Israel neuvottelemaan keskenään. Siilasvuo kuoli 10. tammikuuta 2003 Kaunialan sotavammasairaalassa. Hänet on haudattu Oulun hautausmaalle sankarihauta-alueen läheisyyteen isänsä kenraali Hjalmar Siilasvuon viereen.

Ylennykset: Vänrikki 1941, luutnantti 1941, kapteeni 1944, majuri 1955, everstiluutnantti 1962, eversti 1967, kenraalimajuri 1969, kenraaliluutnantti 1973, kenraali 1998.

Aiheesta muualla 

 Ensio Siilasvuon muistokirjoitus Helsingin Sanomissa
 Kenraali rauhan palveluksessa 
 http://runeberg.org/kuka/1978/0896.html

Viitteet 

Suomalaiset kenraalit
Vuonna 1922 syntyneet
Vuonna 2003 kuolleet
Brändö gymnasium

Brändö gymnasium on ruotsinkielinen lukio Helsingin Kulosaaressa. Niin kuin muutkin suomalaiset lukiot, Brändö gymnasium on yleissivistävä koulu. Se on kuitenkin ainoa ruotsinkielinen koulu Etelä-Suomessa, jolla on urheilulukion nimike. Vuonna 2021 koulussa oli noin 420 opiskelijaa. Koulussa työskentelee kolmisenkymmentä opettajaa ja muuta henkilökuntaa. Brändö gymnasium toimii tiiviissä yhteistyössä muun muassa Mäkelänrinteen lukion ja Pääkaupunkiseudun urheiluakatemia Urhean kanssa.

Ylimääräisten liikuntakurssien lisäksi koulussa on tarjolla esimerkiksi saksan, ranskan ja espanjan kielen opetusta. Opiskeluun kuuluu usein kurssivierailuja ja koulu järjestää vuosittain opintomatkoja ulkomaille.

Historia 

Brändö svenska samskola perustettiin vuonna 1912 yksityisenä kotikouluna. Vuonna 1920 se sai luvan muuttua kuusiluokkaiseksi yksityiseksi oppikouluksi. Samoihin aikoihin valmistui edelleen käytössä oleva koulurakennus, jota on laajennettu 1956. Vuonna 1973 koulu yhdistettiin Botby svenska samskolanin kanssa, jolloin syntyi Östra svenska läröverket. Lukioluokat jäivät Kulosaareen ja keskikoululuokat viimeksi mainitun tiloihin Vartiokylään. Koulu kunnallistettiin peruskoulu-uudistuksen yhteydessä syksyllä 1977 ja pilkottiin erilliseksi lukioksi (Brändö gymnasium) ja yläasteeksi (Botby högstadieskola).

Tunnettuja lukion entisiä tai nykyisiä oppilaita 
Daniel Antell, freestyle
Matilda Backholm, fyysikko
Edvard Bremer, purjehdus
Elmer Bäck, näyttelijä 
Niklas Bäckström, jääkiekko
 Christina Dahlblom, konsultti, poliitikko
Antti Ennekari, urheilutoimittaja
Juha Fagerstedt, jääkiekko
Sonia Haga, näyttelijä
Joel Harkimo, poliitikko, yrittäjä
Anton Hellström, cheerleading
Aurora Kapanen, joukkuevoimistelu
Jalmari Karvinen, jalkapallo, tubettaja 
Oskar Komarov, jääkiekko
 Patrick Henriksen, näyttelijä
Ninni Laaksonen, Miss Suomi 2006
Fredrik Lassas, jalkapallo
Minea Lassas, jalkapallo
Kevin Larsson, jalkapallo
Lasse Lindfors, Disco Ensemble
Heidi Lindström, jalkapallo
Wilma Lindström, muodostelmaluistelu
Elisa Liinavuori, rytminen voimistelu
Joakim Lund, salibandy
Anton Lundell, jääkiekko
Paul Olin, näyttelijä
Indra Sarkola, muodostelmaluistelu
Emma Schnitt, Idols-finalisti 2014
Linda Sällström, jalkapallo
Jenny Wolfram, juristi, toimitusjohtaja
Joy Wolfram, tutkija
Max Wärn, jääkiekko

Lähteet

Aiheesta muualla 
Brändö gymnasium aloitussivu
Brändö gymnasiumin kotisivut 

Helsingin lukiot
Suomen ruotsinkieliset lukiot
Kulosaari
Edgar Davids

Edgar Steven Davids (s. 13. maaliskuuta 1973, Paramaribo, Suriname) on pelaajauransa lopettanut alankomaalainen jalkapalloilija, pelipaikaltaan keskikenttäpelaaja.

Davids on 2000-luvun vaihteen tunnetuimpia alankomaalaispelaajia. Hän kuului 1990-luvulta lähtien aivan viime aikoihin saakka Alankomaiden maajoukkueen vakiokalustoon ja pelasi lukuisissa arvoturnauksissa. Uusi päävalmentaja Marco van Basten jätti hänet kuitenkin ulos 2006 MM-kilpailuiden joukkueesta. 

Davids on pelannut urallaan monissa Euroopan huippuseuroissa, kuten Ajaxissa joukkueen kultaisina 1990-luvun vuosina, ja sen jälkeen Milanissa, Juventuksessa, Barcelonassa ja Interissä, mistä siirtyi Englannin Valioliigan Tottenham Hotspuriin elokuussa 2005 vapaalla siirrolla. Tammikuussa 2007 Davids siirtyi puolitoistavuotisella sopimuksella takaisin Ajaxiin, jossa aloitti ammattilaisuransa yli 15 vuotta aikaisemmin. Elokuussa 2010 Davids ilmoitti palaavansa kahden vuoden tauon jälkeen pelikentille Crystal Palacen paidassa. Vuosina 2012–2014 hän toimi kakkosliigajoukkueen Barnet FC pelaaja-valmentajana.

Jalkapallon EM-kisoissa 1996 silloinen Hollannin valmentaja Guus Hiddink lähetti Edgar Davidsin takaisin kotiin koska tämä oli sanonut radiohaastatelussa että Hiddinkin pitäisi ottaa päänsä pois pelaajien perseistä että näkisi paremmin. Tämä ja Davidsin muut ärhäkät kommentit ovat tuottaneet hänelle lempinimen "Pitbull".

Davidsin tavaramerkkinä kovaotteisen pelityylin ja rastakampauksen lisäksi on ollut aurinkolasit (yleensä väriltään oranssit), joita hän käyttää ainakin päiväsaikaan pelattavissa otteluissa silmäsairautensa viherkaihin vuoksi. 

Vuonna 2001 pelatessaan Juventuksessa Davids kärähti nandrolonin käytöstä.

Saavutuksia 

 UEFA Cupin voitto 1992
 Mestarien liigan voitto 1995
 Maailmanpokaalin voitto 1995
 Euroopan Supercupin voitto 1995
 Alankomaiden mestaruus 1994, 1995, 1996
 Alankomaiden cupin voitto 1993
 Alankomaiden supercupin voitto 1993, 1994, 1995
 Italian mestaruus 1998, 2002, 2003
 Italian Super Cupin voitto 2002, 2003
 Italian Cupin voitto 2005

Lähteet

Viitteet

Aiheesta muualla 
 Edgar Davids Football Database -sivustolla 

Alankomaalaiset jalkapalloilijat
Dopingrikkomuksesta tuomitut alankomaalaiset
Dopingrikkomuksesta tuomitut jalkapalloilijat
FIFA 100
Vuonna 1973 syntyneet
Elävät henkilöt
Mirach

Mirach (Merach, beeta (β) Andromedae) on Andromedan tähtikuviossa oleva tähti. Tähden etäisyys Hipparcos-satelliitin mittaamana on 199 ± 9 valovuotta. Tähti on puolisäännöllinen muuttuva tähti, jonka näennäinen kirkkaus vaihtelee välillä 2,01–2,10 ja on keskimäärin 2,07. Absoluuttinen kirkkaus on −1,87. Väri-indeksi B-V on 1,58. Puolisäännöllisten muuttujien tapaan tähti on viileä, spektriluokaltaan M0+IIIa, ja sen pintalämpötila on 3 200–3 800 kelviniä. Kokonaissäteily on 1 900 kertaa Aurinkoa voimakkaampaa. Massaltaan Mirach on 3–6 kertaa Aurinkoa suurempi. Tähden säde on noin 0,4 AU. Tähdellä on joko hiili- tai heliumydin, ja siitä tulee valkea kääpiö. Tähdellä on pääsarjaan kuuluva pienimassainen seuralainen, jonka näennäinen suuruusluokka on 14 ja jonka minimietäisyys kumppanistaan on 1 700 AU.

Jättiläistähdet
M-spektriluokan tähdet
Puolisäännölliset muuttujat
Nigella Lawson

Nigella Lucy Lawson (s. 6. tammikuuta 1960) on englantilainen journalisti ja ruokaohjelmistaan ja kirjoistaan tunnettu julkkiskokki. 

Nigella Lawson syntyi juutalaistaustaiseen perheeseen Etelä-Lontoon Wandsworthissa . Hänen isänsä on konservatiivipuolueen poliitikko ja entinen valtionvarainministeri Nigel Lawson. Hän valmistui Oxfordin yliopiston Lady Margaret Hallista vuonna 1979. Hän kirjoitti ravintolapalstaa The Spectatoriin ja oli vuodesta 1986 The Sunday Timesin varakirjallisuustoimittajana. Hänellä on ollut lukuisia kokkausohjelmia Britanniassa BBC:llä ja Channel 4 -kanavalla, mm. Nigella Bites (2001) ja Forever Summer with Nigella (2002), joihin kuului myös reseptikirja. Hänen ohjelmiaan on esitetty Suomessa mm. nimillä Nigellan hivelevät herkut. ja Nigella.

Lawson meni naimisiin journalisti John Diamondin kanssa 1992 ja jäi leskeksi 2001. Myöhemmin hän oli naimisissa Saatchi & Saatchi -mainostoimiston omistajan ja taidemesenaatti Charles Saatchin kanssa 2003-2013.

Kirjat 
How to Eat. Pleasures and Principles of Good Food. London: Chatto and Windus, 1999.
How to Be a Domestic Goddess. Baking and the Art of Comfort Cooking. London: Chatto and Windus, 2000. ISBN 0-7011-6888-9.
Nigella Bites. London: Chatto and Windus, 2001. ISBN 0-7011-7287-8.
Forever Summer with Nigella. London: Chatto and Windus, 2002. ISBN 0-7011-7381-5.
Feast. Food to Celebrate Life. London: Chatto and Windus, 2004. ISBN 0-7011-7521-4.

Lähteet

Aiheesta muualla 
 Nigella Lawsonin kotisivu. 

Keittokirjailijat
Brittiläiset kokit
Vuonna 1960 syntyneet
Elävät henkilöt
Juutalaiset kirjailijat
Markku Impiö

Markku Impiö (s. 21. maaliskuuta 1965 Tornio) on suomalainen säveltäjä ja sanoittaja. Hänet tunnetaan säveltäjänä, sanoittajana ja Kaija Koon entisenä aviomiehenä. Heidän yhteistyönään syntyneet albumit ovat myyneet yhteensä jo yli puoli miljoonaa kappaletta, ja heillä on useita platina- ja kultalevyjä. Yhteistyö alkoi vuonna 1993 Tuulten viemää -albumilla, josta alkoi valtava menestys levyn ollessa Suomen virallisella albumilistalla ennätyksellisesti yli vuoden. Impiön lauluilla Kaija Koo myi ensimmäisenä naislaulajana Suomessa triplaplatinaa (tämän päivän rajoilla viisinkertaista platinaa), ja pari palkittiin viidellä Emma-patsaalla. Myös seuraava levy, Tuulikello jatkoi samaa linjaa; sen ansiosta parille myönnettiin Emma-patsas ja levy oli Suomen virallisella albumilistalla viikkoja ollen vuoden myydyin suomalainen levy. Impiö erosi Kaija Koosta vuonna 2006, mutta he ovat jatkaneet yhdessä musiikintekoa. Kaija Koo kertoo muistelmakirjassaan Taipumaton (WSOY 2021) ex-miehensä alkoholismista.

Markku Impiö on kansanedustaja Lauri Impiön ja virsirunoilija Leena Impiön poika.

Lähteet

Suomalaiset muusikot
Suomalaiset iskelmämusiikin säveltäjät
Suomalaiset sanoittajat
Emma-palkinnon saajat
Vuonna 1965 syntyneet
Elävät henkilöt
Radio France internationale

Radio France internationale eli RFI on ranskalainen yleishyödyllinen kansainväliseen lähetykseen tarkoitettu radioasema. Se lähettää ohjelmaa ranskaksi ja useilla muilla kielillä yhteensä 74 maassa. Kanavalla on 35,6 miljoonaa vakituista kuuntelijaa. Sen pääkonttori sijaitsee Pariisissa, mutta sillä on myös kymmenen vakituista toimipistettä ulkomailla.

Kanavan historia voidaan jäljittää vuonna 1931 toimintansa aloittaneeseen, Ranskan siirtomaihin suunnattuun Poste colonial -radioasemaan. Nykyinen RFI perustettiin vuoden 1975 tammikuussa, ja siitä tuli Radio Francen viides radiokanava. Se suuntasi toimintansa voimakkaasti Afrikkaan. RFI:stä tehtiin Radio Francen tytäryhtiö vuonna 1982, ja täysin itsenäinen radioasema siitä päätettiin tehdä vuonna 1986.

Lähteet

Aiheesta muualla 
 Radio France Internationale 

Ranskalaiset radioasemat
Halifaxin räjähdysonnettomuus

Halifaxin räjähdysonnettomuus tapahtui 6. joulukuuta 1917 kanadalaisessa Halifaxin kaupungissa Nova Scotian provinssissa. Onnettomuus sai alkunsa, kun ranskalainen ammuksia kuljettanut laiva SS Mont Blanc törmäsi yhteen norjalaisen Imo-nimisen laivan kanssa Halifaxin satamassa. Mont Blanc syttyi tuleen, minkä jälkeen sen ammuslasti räjähti. Räjähdys aiheutti hyökyaallon, maanjäristyksen sekä paineaallon, joka oli niin voimakas, että se katkoi puita, taivutti rautatiekiskoja ja tuhosi rakennuksia. Paineaalto myös lennätti raskaita kappaleita useiden satojen metrien päähän. Onnettomuudessa kuoli noin 2 000 ihmistä, 9 000 vammautui ja 26 000 menetti kotinsa.

Halifaxin räjähdys oli suurin ihmisen aikaansaama räjähdys aina vuoteen 1945 saakka, jolloin ensimmäinen atomipommi räjäytettiin.  Räjähdys on edelleen suurin ihmisen aikaansaama ei-ydinräjähdys.

Mitattuna kuolonuhrien määrällä yhden päivän aikana Halifaxin räjähdysonnettomuus on Pohjois-Amerikan mantereella suunnilleen kymmenen vakavimman joukossa: sen edelle menevät Galvestonin hurrikaani 1900,  vuoden 2001 syyskuun 11. päivän terrori-iskut (noin 3 000 kuolonuhria), Yhdysvaltain sisällissodan Antietamin taistelu (3 600–4 800 kuolonuhria) ja San Franciscon maanjäristys 1906 sekä useat joulukuun 2020 päivät Koronaviruspandemian aikana.

Räjähdysaineet
SS Mont Blancin lastina oli mm.
 4,5 tonnia bentsolia (bentseenin ja tolueenin seos)
 300 ammusta
 122 960 naulaa (56 tonnia) nitroselluloosaa
 4 600 000 naulaa (2 090 tonnia) TNP:tä
 4 661 794 naulaa (2 110 tonnia) TNT:tä

Jälkiseuraukset

Räjähdystä seuraavana päivänä kaupunkiin iski lumimyrsky, joka rampautti kaikki pelastusyritykset. Apua virtasi New Brunswickistä, Prinssi Edwardin saarelta ja Newfoundlandistä. Seuraavalla viikolla apua virtasi runsaasti muualta Pohjois-Amerikasta, ja lahjoituksia saapui ympäri maailmaa. Suurimman avustuserän lähetti Bostonin Punainen Risti yhdessä Massachusettsin julkisen turvallisuuden komitean kanssa. Vielä nykyään halifaxilaiset lähettävät jouluna Bostoniin suuren joulukuusen, ja osittain sen vuoksi suuri osa novascotialaisista on nykyään jääkiekkojoukkue Boston Bruinsin sekä baseball-joukkue Boston Red Soxin kannattajia.

Runsaasti legendoja ja sankaritarinoita syntyi ja tuli ilmi onnettomuuden selvittelyiden yhteydessä. Eräs onnettomuuden sankareista on Intercolonial Railwayn junasuorittaja Vince Coleman: hän palasi takaisin asemalle ja sähkötti seuraaville asemille viestin pysäyttää Halifaxiin North Streetin asemalle matkalla olleet kaksi matkustajajunaa räjähdysvaaran vuoksi. Coleman menehtyi räjähdyksessä, joka tapahtui välittömästi sen jälkeen kun hän oli ehtinyt lähettää hätäviestin. Junat pysäytettiin Rockinghamiin kaupungin laidalle ennen räjähdystä.

Räjähdysonnettomuus jälkiselvittelyineen on ollut inspiraation lähteenä Hugh MacLennanin romaanille Barometer Rising sekä Robert MacNeilin romaanille Burden of Desire.

Lähteet

Aiheesta muualla

CBC Digital Archives: Halifax Explosion

Onnettomuudet Kanadassa
Räjähdysonnettomuudet
Vuoden 1917 onnettomuudet
Stefan Hammarén

Stefan Hammarén on suomenruotsalainen helsinkiläissyntyinen surrealistinen kirjailija, runoilija sekä kääntäjä. Hänen romaaneissaan paisuu sanaleikkejä, joissa ei näytä olevan ollenkaan osastoitua uloskäytävää, vaan absurdinomaiset sanaselitykset ja omaperäinen etymologia jatkuvat kirjasta toiseen ja koostuvat osittain äänimaailman suggestiivisesta voimasta, missä poeettinen ääni ja rakenne jatkuvasti sabotoivat selkeää realistista tavoitetta ymmärrykseen. Hänen arvomaailmansa on kirjoittaa tekstiä tekstin itsensä takia Théophile Gautierin L'art-pour-l'art-periaatteen mukaisesti. Huomattava on myös hänellä vaikutteet dadaismin ideamaailmasta, ja yhteiskunnan normien rikkominen. Kirjoittaminen sinänsä on toistuva aihe hänellä, kirjasta toiseen, ja ohessa on kuvattu havaitseva ja unelmoitu road-movie-mentaliteetti. Hammarénin kielenkäyttö on lähes paradoksi, jatkuvasti pahoinpidelty, ylirasitettu ja pahasti revitty, mutta pysyy samalla myös hyvin lyyrisesti ilmaisten ja melodisesti sointuvan.

Ruotsinkielisessä lehdistössä häntä on pidetty pohjoismaiden kaikkein äärimmäisenä surrealistina, ja myös vaikeimmin tulkittavana. Hänen tekstejään on pidetty myös fyysisesti rankkana, välimerkkien käyttö on omituista ja teksti tiiviisti lakkaamatonta juoksua dekandenssin ja seksuaalisten viittausten maastossa. Hammarénia on pidetty helpompana kirjailijana runoissaan kuin romaaneissa. Hänen uusintatulkintansa Guy de Maupassantin teoksesta Horla on herättänyt huomiota Ruotsissa, koska se rikkoo originaalia, jopa parantaa ja antaa rinnakkaisen tuskan tapahtumiin.

Vuonna 2015 ruotsalainen Längmanin kulttuurirahaston säätiö myönsi vuosittain jakamat kirjallisuuspalkinnot suomenruotsalaisille kirjailijoille Stefan Hammarén ja Merete Mazzarella. Vastaanottajille oli seremonia Ruotsin Helsingin-suurlähetystössä maanantaina 1. kesäkuuta järjestetyssä tilaisuudessa.

Teoksia 

Organisationslära: klassiska frågor - nya perspektiv, 1997
Med en burk soppa, 2001  
Konservöppnare bok, 2003, ja kuuluu edellisen kanssa samaan trilogiaan
På solfläckens barnhem, 2003
På burklös mark, 2006, ja kuuluu edellisien kanssa samaan trilogiaan
Horla, 2004, äärimmäinen tulkinta Maupassantin teoksesta Horla 
Fluga diversé, 2005, novellikokoelma kärpäsistä
Melåhner o smörgromskrasse, 2007, visuaalinen runokokoelma
1,2, v. 2009, runokokoelma vuoropuhelu-muodossa Emma Ehrlekronan kanssa
Hydrolith: Surrealist Research & Investigations, Hydrolith Editorial Collective 2010 (kansainvälinen surrealistinen antologia)
S:t Största skarabéerboken, 2010 (trilogia)
Tredje generation skarabéerbok, 2012 (trilogia)
Första skarabéerboken, 2012 (trilogia)
 Flickan fr. spikregnet, 2014
 27 år, elva poeter - en antologi, 2015 (runoantologiassa)
 Loserförfattarfabriken, 2017 (romaani)
Jordklotsmörkt, lakrits, 2021, osa I / II (runokokoelma)
Grand Hotel Metaphysik + tëxter , 2022 (Hammarénin omaperäinen tulkinta Hugo Ballin teksteistä; keksitty versio)

Lähteet

Aiheesta muualla
Hammarén talar  (ruotsinkielinen teksti)
Hammarén esittäytyy (ruotsinkielinen teksti)

Suomalaiset runoilijat
Suomenruotsalaiset kirjailijat
Syntymävuosi tuntematon
Elävät henkilöt
Olli Haavisto

Olli Haavisto (s. 30. toukokuuta 1954 Pori) on suomalainen muusikko, pääsoittiminaan steel-kitara ja kitara. Hän on Suomen arvostetuimpia steel-kitaristeja ja toiminut sessiomuusikkona useiden suomalaisten kevyen musiikin artistien albumeilla. Hän on soittanut noin 1850 kappaleella noin 600 albumilla. Tuottajana hän on ollut noin 50 albumilla. Hän on myös soittanut noin 5 000 keikkaa.

Opinnot
Haavisto opiskeli huilun soittoa Espoon musiikkiopistossa vuosina 1968–73. Hän opiskeli myös Helsingin yliopistossa musiikkitiedettä ja englannin kieltä viiden vuoden ajan 1970-luvulla.

Ura muusikkona
Haaviston ensimmäinen yhtye oli vuonna 1973 perustettu Vanha Isäntä, joka voitti samana vuonna pop-yhtyeitten SM-kisat akustisella ohjelmistolla, esittäen perinnekappaleita aluksi lähinnä Brittein saarilta. Pian kuitenkin yhtyeen mielenkiinto kääntyi kohti Yhdysvaltain perinnemusiikkilaja, lähinnä kohti bluegrassiä ja kantria. Tällöin Haaviston pedal steel -kitaroinnille oli kysyntää.

Haavisto osti ensimmäisen steel-kitaransa vuonna 1976 ja levytti sillä jo kahden viikon harjoittelun jälkeen. Kyseessä oli Jukka Virtasen kääntämä Dr. Hook & The Medicine Show -kappale “Äidin ihmekauha” (“The Wonderful Soupstone”, kirj. Shel Silverstein), jonka lauloi Aimo Jaara.

Sittemmin Haaviston yhtyeitä ovat olleet muun muassa, Jim Pembroke Band, J. Karjalainen ja Mustat Lasit, Mikko Kuustosen taustayhtye, Mikko Alatalon yhtye, The Boys, Dallas Wayne & The Dimlights, Kari Tapion taustayhtye, Hoedown, Farangs, Ninni Poijärven taustayhtye, Band'o, Jorma Kääriäisen taustayhtye, Topi Sorsakosken yhtye, Country Boys, Jim Pembroke Band, Meatballs, North Country Far ja Tuomari Nurmio & Kylmät Todistajat.

Haavisto julkaisi ensimmäisen sooloalbuminsa Pysäkkimusiikkia vuonna 2002. Toisen albuminsa Collisions hän julkaisi vuonna 2020. Molemmat julkaisi Texicalli Records. Jälkimmäisellä levyllä soittavat mm. Pepe Ahlqvist, Jukka Gustavson, Seppo Sillanpää, Timo Kämäräinen, Verneri Pohjola, Tuomo Prättälä sekä pikkuveli Janne Haavisto.

Perhe
Haaviston sisar on näyttelijä-laulaja Susanna Haavisto ja veli rumpali Janne Haavisto. Heidän isänsä on jazzvibrafonisti Jukka Haavisto.

Haavistolle myönnettiin taiteilijaeläke 2015.

Lähteet

Aiheesta muualla 
 Viralliset kotisivut
 Band'on viralliset kotisivut
 

Suomalaiset sessiomuusikot
Suomalaiset kitaristit
Vuonna 1954 syntyneet
Elävät henkilöt
Red Shoe Diaries

Red Shoe Diaries on yhdysvaltalaisella Showtime-kanavalla esitetty eroottinen televisiosarja ja siihen perustuva elokuva. Sarjaa esitettiin vuosina 1992–1997. Kertojan osassa oli David Duchovny.

Lähteet

Aiheesta muualla 
 

1990-luvun televisiosarjat
Yhdysvaltalaiset eroottiset elokuvat
Yhdysvaltalaiset draamasarjat
Eroottiset televisiosarjat
Showtimen televisio-ohjelmat
Simson

Simson () on Vanhan testamentin hahmo Tuomarien kirjasta. Simson, jonka isä on Manoah Danin heimosta, on nasiiri ja voimamies aikana, jona israelilaiset sotivat filistealaisia vastaan. Simson kuvataan fyysisesti hyvin vahvaksi: hän repii leijonan hengiltä paljain käsin ja voittaa kaksintaisteluita. Simson vangitaan, mutta hän katkaisee köydet ja lyö aasin leukaluulla tuhat filistealaista kuoliaaksi.  

Simson paljastaa vaimolleen Delilalle, että hänen voimiensa taika on hänen hiuksissaan. Filistealaisten palkkaama Delila leikkaa Simsonin hiukset ja Simson vangitaan ja sokaistaan. Simsonin hiukset kasvavat uudelleen ja viimeisenä tekonaan Simson romahduttaa viljanjumala Dagonin temppelin, johon filistealaiset ovat tulleet uhraamaan. Kaikki rakennuksessa olleet kuolevat Simson itse mukaanluettuna. Hänet haudataan isänsä hautaan lähellä Sorea.

Simsonin tarina kertoo kostosta ja naisen petollisuudesta, ja se on suosittu aihe kirjallisuudessa, kuvataiteissa ja musiikissa. Muiden muassa Rubens, Rembrandt, John Milton, Georg Friedrich Händel ja Camille Saint-Saëns ovat käsitelleet aihetta.

Lähteet

Aiheesta muualla 

 Raamattunet 

Vanhan testamentin henkilöt
Alfa Arietis

Alfa Arietis (α Ari / α Arietis) eli Hamal on 65,9 ± 1,3 valovuoden päässä oleva tähti. Näennäinen kirkkaus 2,01. Kirkkaus vaihtelee hieman korkeudella 0,05 välillä 1,98—2,04.

Absoluuttinen kirkkaus 0,48. Tähti on spektriluokan K2IIIab Ca-1  oranssi jättiläinen, kalsiumin ylimäärä spektrissä. Väri-indeksi 1,15. Pintalämpötila 4 590 kelviniä. Tähden kokonaissäteily noin 90 aurinkoa, säde 14,7 aurinkoa, massa 2 (tai 4,5) Auringon massaa. Tähden kulmaläpimitta on mittatu hyvin tarkasti, 0.00680".

K-spektriluokan jättiläiset
Korollaari

Korollaari eli seurauslause on matematiikassa lauseesta johdettu toinen lause.  

Matemaattinen logiikka
Ekbatana

Ekbatana (, Hagmatāna tai Haŋmatāna; , Aħĕmĕta; m.kreik.  tai ; , kura-gam-ta-nu) oli muinaisen Meedian pääkaupunki. Nykyään se tunnetaan nimellä Hamadan ja se sijaitsee 400 km lounaaseen Teheranista. Se oli tärkeällä paikalla pääteiden varrella. 

Persian kuningas Kyyros Suuri valtasi kaupungin vuonna 549 eaa. Meedian kuningas Astyageeltä. Kaupungista tuli aikanaan Persian kuninkaiden kesäasuinpaikka. Parthialaiset tekivät siitä oman pääkaupunkinsa kun he valtasivat Persian seleukideilta.

Lähteet

Aiheesta muualla 

Antiikki
LUT-yliopiston ylioppilaskunta

LUT-yliopiston ylioppilaskunta (lyhenne LTKY, aiemmin Lappeenrannan teknillisen yliopiston ylioppilaskunta) on perustettu vuonna 1969 silloisen Lappeenrannan teknillisen korkeakoulun (nykyisin Lappeenrannan–Lahden teknillinen yliopisto LUT) aloittaessa toimintansa. 

Yliopistolain ja ylioppilaskunnan sääntöjen mukaan: Ylioppilaskunnan tarkoituksena on olla jäsentensä yhdyssiteenä ja edistää heidän yhteiskunnallisia, sosiaalisia ja henkisiä sekä opiskeluun ja opiskelijan asemaan yhteiskunnassa liittyviä pyrkimyksiä. Ylioppilaskunta huolehtii, että opiskelijoilla on edustajansa kaikissa yliopiston eri päätöksentekoelimissä, joissa opiskelijoiden mielipiteitä  pitää ottaa huomioon. Näitä elimiä ovat yliopiston hallitus, osastoneuvostot, tieteelliset neuvostot ja erillislaitosten johtokunnat.

Ylioppilaskunnan jäsenten terveydenhoidosta huolehtii Ylioppilaiden terveydenhoitosäätiössä (YTHS). LTKY:lla on edustaja YTHS:n valtuuskunnassa. Asumisesta ylioppilaskunta huolehtii Lappeenrannan seudun opiskelija-asuntosäätiön (LOAS) kautta, jonka valtuuskunnassa ja hallituksessa on ylioppilaskunnan edustajia.

Ylioppilaskunnan vapaa-aikaan ja kulttuuriin keskittyvät sektorit järjestävät jäsenistölle erilaisia tapahtumia ja aktiviteetteja opiskelun vastapainoksi. Ylioppilaskunnan alaisuuteen kuuluu kymmeniä harrastekerhoja, joiden jäseniksi kaikki LTKY:n jäsenet voivat liittyä tai tarvittaessa perustaa uuden kerhon, jos sopivaa kerhoa ei vielä ole.

Lähteet

Aiheesta muualla 
 Lappeenrannan teknillisen yliopiston ylioppilaskunta

Lappeenrannan teknillinen yliopisto
Ylioppilaskunnat
Tomsk

Tomsk () on Tomskin alueen pääkaupunki Keski-Siperiassa Venäjällä Tomjoen varrella. Vuoden 2010 väestönlaskennan mukaan kaupungin asukasluku oli 524 669 .

Historia
Venäjän tsaari Boris Godunov määräsi kasakkajohtaja Gavril Pisemskin perustamaan linnoituksen Tomjoen varrelle Tataarien maahan vuonna 1604. Tomsk oli tärkeä sotilaallinen keskus sodissa alueen alkuperäisväestöä vastaan. Siitä kehittyi myös merkittävä hallintokeskus. Kaupungin väkiluku kasvoi nopeasti 1830-luvun alun kultalöytöjen myötä. Kaupungissa on useita yliopistoja ja korkeakouluja. Tomskin yliopisto perustettiin 1878 ja se oli ensimmäinen yliopisto Siperiassa. 

1890-luvulla rakennettu Siperian rata kulkee lähes 70 km Tomskin eteläpuolelta ja sen valmistumisen jälkeen Tomskin suhteellinen tärkeys alueella laski esimerkiksi Novosibirskiin verrattuna. Haara Tomskiin valmistui 1896.

Kaupungin hallintopiirit

Tomsk on jaettu neljään hallintopiiriin, rajoniin, joissa oli asukkaita vuonna 2010 seuraavasti:
 Kirovski (128 591) 
 Leninski (123 940) 
 Oktjabrski (159 157)  
 Sovjetski (112 981)

Lähteet

Aiheesta muualla 

 Tomsk. Information and Entertainments.
Tomsk 
 Tomskin yliopiston kotisivu

Tomskin alueen kaupungit